"Trajni odmor" // Galerija Hestia // 05.06-06.10.
2024-06-05 18:00 - 2024-10-06 17:00 (Europe/Belgrade) | Galerija Hestia, Topličin Venac, 14, Beograd, Srbija
Multimedijalni umetnik iz Slovenije, Mark Požlep još jednom se predstavlja u galeriji Hestia sa projektom vezanim za temu mora.
Nakon projekta „Hogshead 733“, gde smo, između ostalog, imali priliku da prisustvujemo nastanku bureta viskija iz trupa starog bretanskog jedrenjaka, ovoga puta selimo se ne samo geografski, već i emotivno bliže – na jadransku obalu.
Jadranska magistrala, hiljadu kilometara legendarne ceste od Trsta do Ade Bojane, oživljena je u ovom projektu kroz skoro stotinu crteža ugljenom i video performansom. Tačnije, crteže ugljenom ne čine samo klasični crteži već i tekstovi koji poput nemog pripovedača posetioce vode na put magistralom čija je izgradnja počela 1945. godine, što označava početke ekonomskog razvoja primorskog dela bivše Jugoslavije, a posledično i početke obalnog turizma.
Razvoj turizma doneo je razne kulturološke novitete, poput „letnje terase“. I dan danas na terasama jadranskih hotela i restorana goste zabavljaju bendovi. Referišući se na taj fenomen, Požlep na različitim lokacijama duž magistrale uz pratnju muzičara Gašpera Piana izvodi pesme pesnika Muanisa Sinanovića koje je Piano ujedno i komponovao.
Foto: Mark Požlep
Istraživanja provedena sa ekonomistom Igorom Feketijom, odnosno kulturološke i socioekonomske posledice izgradnje ovog važnog puta, duhovito su sažete u istraživačkim sklopovima po kojima je Sinanović napravio songove: „Jadranska magistrala”, „Dinamitni ribari”, „Hotel Haludovo”, „Nudizam”, „Gastarbajteri”, „Jadrolinija” i „Izbeglice”.
Izvedbe se snimaju i izlažu u galerijskom prostoru kao performansi kreirani za kameru. Ovde Požlep više nije nemi pripovedač, kao u crtežima i zapisima, već postaje savremeni trubadur jugoslovenske Rute 66, kako je Feketija naziva u eseju nastalom za projekat.
“Da li se sve to uopće desilo? Ništa nije ostalo, samo jedan put, jedan film i jedan fleš“, peva Požlep ispred ruiniranog, nekad luksuznog kompleksa Haludovo na ostrvu Krku.

"Nevolje u raju" - Luka Marjanović // Dom omladine Beograda // 11-23.06.
2024-06-11 19:00 - 2024-06-23 18:00 | Dom omladine Beograda, Makedonska 22, Beograd, Srbija
Od 11. do 23. juna 2024. // Galerija Doma omladine Beograda
Otvaranje izložbe: utorak, 11. jun u 19:00
Izložba slika pod nazivom „Nevolje u raju“ predstavlja autorovo bavljenje određenim tipovima ličnosti gde su u prvom planu predstavljene paradoksalne situacije u kojima se one nalaze. Slike jarkih boja, svedenih formi i kompozicija direktno komuniciraju i podstiču brzu reakciju kod posmatrača. Celim ciklusom radova provejava ideja kritike beskrupuloznog konzumerizma.
Luka Marjanović rođen je u Beogradu 1996. godine. Interesovanje za slikarstvo razvio je još u osnovnoj školi. Završio je Školu za dizajn, smer likovni tehničar. Na Fakultetu likovnih umetnosti u Beogradu prve dve godine studija završio je na grafičkom odseku, a druge dve na slikarskom odseku, u klasi Milete Prodanovića. Master studije na istom fakultetu završio je 2021. u klasi Vesne Knežević. Član je ULUSA-a od 2021. godine.
Izlagao je na više grupnih i nekoliko samostalnih izložbi:
„Copy Paste“, Šok ZaDruga, Novi Sad (2023.)
„Undressed: Revisited“, Centar za kulturu i obrazovanje Rakovica, Beograd (2023.)
„Reality: Undressed“, KC Grad, Beograd (2022.)
Luka Marjanović ”Lost Connection’ 2023. 50x50cm. Akrilik
******************************************************
NEVOLJE U RAJU
Na novoj izložbi u Galeriji Doma omladine Beograda mladi umetnik Luka Marjanović izlaže slike koje se konceptualno nadovezuju na prethodni ciklus radova pod nazivom „Reality Undressed“. Na platnima je predstavljen svet propušten kroz ličnu prizmu autora, sa naglaskom na kritičko prosuđivanje savremenog doba i tehnologije kao sastavnog dela našeg svakodnevnog funkcionisanja. Kakav je taj naš svakodnevni život i zašto je važno da se njime bavimo? Globalizacijski procesi su od čitave planete napravili jedno veliko umreženo selo koje živi i radi da bi kupovalo i uživalo u samo donekle priuštivim luksuznim dobrima, kreirali su pojedinca otuđenog od svoje sredine sa umanjenom potrebom za interakcijom sa drugim jedinkama, konzumenta, aktivnog primaoca reklama i beskorisnih informacija. Od ljudi koji slobodno misle (homo sapiens) i samostalno odlučuju, polako postajemo amorfna masa ljudi koja živi da bi kupovala i konzumira (homo consumericus) sve što im se nametne. Neke od ovih fenomena Luka istražuje, oslikava i javnosti predstavlja u formi slika i crteža.
Ukoliko težimo definisanju Lukinog likovnog izraza mogli bismo reći da je posredi zanimljiva kombinacija, objedinjavnje pop arta, savremenog grafičkog dizajna prisutnog u marketinškim kampanjama, i svedenost stripovskog crteža sa neizostavnim upadicama, scenama, likovima i elementima iz istorije umetnosti. Ovaj amalgam u kombinaciji sa jarkim, kako sam umetnik kaže jeftinim bojama, stvara radove koji se nalaze na granici kiča ali u njega ne odlaze. Oni su ne samo kritika tog istog društva sa svojim iskvarenim sistemom vrednosti, već su istovremeno i pogled jednog mladog čoveka čiji radovi, oslikavajući motive, fenomene i situacije iz svakodnevice, postaju tako reći ikonični momenti naše (ne)civilizacije.
Kada se pre 50 godina fotografisao sa Polaroid kamerom ispred ogledala, Warhol nije ni slutio da će upravo ta praksa, ta poza postati obeležje narcisoidnog doba u kojem danas živimo. I upravo takve momente i situacije Marjanović želi da ovekoveči. Autor slika one prepoznatljive trenutke koji svojom formom nadilaze vreme i svoj realan značaj. Danas je to mlada influenserka u selfi pozi sa svojim preskupim iPhone-om žudeći za milionitim sledbenikom. Zagledanost i opsesija modernog čoveka mobilnim telefonom, koji je postao novi prozor u svet, nova realnost, postaje ne samo tema za sebe, već ozbiljan sociološki problem čije su posledice svakim danom sve veće i očiglednije.
Uprkos usredsređenosti na mane i očigledne probleme današnjice, Lukine slike odišu duhovitošću, u pravi plan stavljajući suštinu oslobođenu bespotrebnih detalja i interpretacije. Mogli bismo reći da su u pitanju scene nekog velikog, nikad ispričanog ili dovršenog, stripa koji se u različitim dimenzija predstavlja na zidovima galerije. U kombinaciji sa intrigantnim nazivima slika Marjanović uspeva da nam zadrži pažnju, što je u današnje vreme jako teško, da nas navede da porazmislimo o svakoj sceni, da se zasmejemo ili zabrinemo kad shvatimo da smo možda upravo mi poslužili kao model za neke od scena koje slika.
Saša Janjić

"NATURALIS (VOL1)" // Bioskop Balkan // 13-28.6
2024-06-13 19:00 - 2024-06-28 23:00 | Bioskop Balkan, Braće Jugovića 16, Beograd, Srbija
U Bioskopu Balkan, u četvrtak, 13. juna otvara se dugo očekivana izložba Borisa Lukića, NATURALIS (VOL1). Izložba pravi presek višegodišnjeg rada i obuhvata slike, akvarele na ručno pravljenom papiru, skicen blokove i pripremne serije crteža kojima Lukić manifestuje svoju posvećenost i strast ka klasičnom slikarskom postupku ali nas i uvodi u detalje, intimu ateljea kroz predmete i ambijent koji ga okružuju.
Metod koji Boris primenjuje, u svom trajanju, ponavljanju i higijeni mesta, njegov atelje je čista uređena laboratorija, koja stvara sigurnost dela i radnje.
U tekstu izložbenog kataloga, koji potpisuje drugi slikar – u formatu komentara, slikar o slikaru – Nemanja Mate Đorđević, u pregledu tema koje Lukić istražuje u svojim serijama, Telo (ili Otkrovenje) Flora i fauna (Žena-Lobanja-Anima) navodi se: „ako njegovo stvaranje nazovemo osećanjem ili svešću, vrlo brzo ćemo saznati da on svoje postupke nateže na strune unapred pripremljenog terena – iščitanog, zamišljenog ili predviđenog, pokušavajući da nas smesti iznad uslovljenog shvatanja sopstvenih tema. To odstojanje od teme pojavljuje se poput pretnje, a načelno kao naizgled haotična funkcija filigrantski brušene mašte koja nas draži na ivici sna, jave, realnosti, fikcije i prikaza…Dakle, platno interpretira predtekst, vlastitu ivicu i artikulaciju, označujući zanat autora i njegove posledice kroz teksture ili otisak. Slikar taj svoj „rub i oblik“ poteza pretvara u „detonaciju“! U beskrajnost ritma, preskoka – margine – pauze – zasićenja – zaronjenosti kretanja ili krštenja. Upravo taj Lukićev kist uspeva rasplesti čvorove koji ne samo da su evidentni na platnu već u ovim rečenicama uzimaju danak svojim upaljivim tonom.“
Otvaranje izložbe „NATURALIS (VOL 1)“ održava se 13. juna od 19 časova u Bioskopu Balkan (Braće Jugovića 16). Izložba traje do 28. juna.
Boris Lukić je rođen 27. februara 1985. godine u Sarajevu (Bosna i Hercegovina) i živi u Novom Sadu (Srbija) od 1998. godine.
Diplomirao je na Akademiji umetnosti u Novom Sadu 2007. godine, a magistrirao 2015. godine, sa specijalizacijom u slikarstvu. Lukić je postao član ULUS-a (Udruženje likovnih umetnika Srbije) 2008. godine, nakon diplomiranja na Akademiji umetnosti u Novom Sadu 2007. godine.

"Drvo života" // UK Parobrod // 17.06.
2024-06-17 19:00 - 2024-06-27 22:00 | UK Parobrod, Kapetan Mišina 6a, Beograd, 11000, Srbija
Izložba slika, crteža i dekorisanih predmeta „Drvo života“ biće otvorena u ponedeljak, 17. juna u 19 časova u klavir holu Ustanove kulture „Parobrod“.
Izložba će posetiocima približiti petrikivsko slikarstvo, ukrajinsku dekorativnu narodu umetnost oslikavanja domova i predmeta za domaćinstvo, koja je deo UNESCO kulturne baštine čovečanstva.
Umetnička dela koja će biti izložena – slike, crteži, oslikani tanjiri, drvena jaja i kutije, radovi su polaznika radionice petrikivskog slikarstva koju od juna 2022. godine u Beogradu vodi Natalija Trohimec, kustoskinja izložbe.
Natalija je sa decom došla iz Ukrajine i u Srbiji uživa privremenu zaštitu. Po zanimanju je lekarka, klinička psihološkinja sa najviše iskustva u radu sa decom. Pored diplome Nacionalnog medicinskog univerziteta Bogomolec u Kijevu, magistrirala je biologiju na Biološkom fakultetu u Zaporožju.
U slobodno vreme slika i organizuje radionice petrikivskog slikarstva, prenoseći svoja znanja deci i odraslima iz Ukrajine, kao i deci iz Srbije.
„Petrikivsko slikarstvo nastalo je u domovima, u kojim su svakog proleća oslikavani zidovi spolja, a uvek kada zatreba i zidovi unutar kuće“, kaže Natalija, i dodaje:
„Drvo života, po kojem je izložba dobila ime, jedan je od najvažnijih simbola u petrikivskom slikarstvu, koji je zastupljen u velikom broju radova koje će posetioci moći da vide. Ono ujedno predstavlja i ideju uređenja sveta. U svakom drvetu života, osim cveća nalaze se i životinje kao što su jelen ili petao, koje simbolizuju snagu života, ili fantastične ptice, koje predstavljaju naše želje.“
Izložba će biti otvorena za posetioce do 28. juna 2024. godine.

Šesti Festival francuskog filma // Beograd, Niš, Novi Sad, Zrenjanin // 19-23.6
2024-06-19 08:00 - 2024-06-23 23:59
Festival francuskog filma biće održan od 19. do 23. juna na nekoliko lokacija na otvorenom u Beogradu, kao i u Novom Sadu, Nišu i Zrenjaninu.
Na šestom izdanju festivala publika će imati priliku da pogleda najnovija ostvarenja iz Francuske, od kojih više njih pripadaju ovogodišnjoj selekciji Kanskog festivala, jednog od najznačajnijih filmskih susreta u svetu. Projekcije će biti održane na Kosančićevom vencu, Silosima, platou između dve kule poslovnog centra “Ušće”, Beograd bašta, dok će u Novom Sadu filmovi biti prikazani u Kulturnom centru Novog Sada, u Nišu u bioskopu Cine Grand, dok će se u Zrenjaninu program održati početkom jula.
Na konferenciji za medije održanoj u mts Dvorani prisutnima su se obratili Stanislas Pjere, direktor Francuskog instituta u Srbiji, Dragan Bjelogrlić, reditelj i kum festivala, Igor Stanković, direktor festivala i Aleksi Manenti, glumac.
Stanislas Pjere i Dragan Bjelogrlić / Foto: Filip Olćan
Stanislas Pjere, direktor Francuskog instituta u Srbiji je na konferenciji za medije kazao da je Festival francuskog filma plod dugogodišnje saradnje između Francuskog instituta i partnera, kao i da je njegova misija promocija francuske kinematografije. On je naveo da Sporazum o koprodukcijama iz 2019. koji je potpisan prilikom zvanične posete Emanuela Makrona danas ima svoj pravi smisao. On je izrazio posebno zadovoljstvo povodom novog mesta na kome će se prikazivati filmovi, Beograd bašta u Bregalničkoj ulici na Zvezdari (stari bioskop koji je nekada pripadao Beograd filmu). “Posebno smo ponosni što u godini kada je Pariz domaćin Olimpijskih igara organizujemo specijalni deo programa festivala koji će biti posvećen sportu. Festival francuskog filma deo je posebnog događaja Ritam francuske kulture koji smo posvetili najvećem sportskom susretu na svetu. Hteo bih da izrazim posebnu zahvalnost Igoru Stankoviću i Draganu Bjelogrliću koji je pristao da bude kum festivala, ali i partnerima festivala, a to su generalni pokrovitelj Telekom Srbija, Mlekoprodukt – Ile-dE-France, MPC Properties, L’Oréal Balkan, TV5 Monde. Naš partner je i Opština Stari grad”, rekao je Pjere.
Festival francuskog filma svake godine bira kuma ili kumu koji svojom reputacijom podržavaju festival. Kum ovogodišnjeg izdanja je glumac i reditelj Dragan Bjelogrlić, nagrađivani autor čiji filmovi su ostvareni u koprodukciji sa Francuskom. Dragan Bjelogrlić je povodom počasne titule kuma izjavio: “Zahvaljujem se na ovoj značajnoj funkciji kuma festivala koja je u srpskoj tradiciji veoma važna i potrudiću se da budem kum u najboljem smislu te reči. Francuska kinematografija je, sa svojom dugogodišnjom tradicijom, estetikom, hrabrošću i otvorenošću za male kinematografije, stožer evropskog filma. Ovaj festival, koji iz godine u godinu raste i razvija se, je veoma značajan kako za Francusku, tako i za nas. Ono što je značajno je to da i naši filmovi nalaze svoje mesto u francuskim bioskopima i sa velikim zadovoljstvom najavljujem da će film Čuvari formule biti prikazan u 80 bioskopa u Francuskoj. Važno je da čuvamo ovu jaku vezu između naše dve zemlje, a ja sam posebno ponosan što sam deo tog novog mosta koji se gradi, a tako doživljavam i svoju funkciju kuma”.
Igor Stanković / Foto: Filip Olćan
Igor Stanković, direktor festivala, predstavio je ovogodišnji program i istakao: “Ovogodišnje izdanje će otvoriti film Nepoželjni reditelja Ladža Lija, i sa glumcem Aleksijem Manentijem, koji će biti i gosti festivala. Drugog dana festivala biće prikazan film koji je otvorio Kanski festival Drugi čin Kentena Dipijea sa velikim imenima francuskog glumišta. Svi filmovi na festivalu su deo prošlogodišnje produkcije i pozvao bih sve da posete prelepe lokacije na kojima će biti prikazani, a ulaz na projekcije će biti slobodan.”
Aleksi Manenti, glumac i scenarista, je na pitanje šta za njega znači dolazak na Festival francuskog filma i kakva je njegova veza sa Srbijom kazao da mu je veliko zadovoljstvo što će biti gost Beograda za koji je veoma vezan budući da mu je majka poreklom iz Srbije. “Veoma mi je drago što ću predstaviti film Nepoželjni i radujem se da vidim reakcije Beograđana. Meni je važna saradnja sa rediteljem, a drago mi je da sam sa rediteljem Ladžom Lijem sarađivao i na njegovom prethodnom filmu Jadnici”. O radu na filmu Čuvari formule Manenti je napomenuo: “Srećan sam što se film od juče prikazuje u Francuskoj i već dobija sjajne kritike u francuskim medijima. Tema fillma je od izuzetnog značaja za oba naša naroda”.

Organizatori Festivala francuskog filma su Francuski institut u Srbiji, MegaCom Film i mts Dvorana. Festival su podržali Telekom Srbija kao generalni pokrovitelj, Mlekoprodukt – Ile-dE-France, MPC Properties, L’Oréal Balkan, TV5 Monde i Opština Stari grad.

XVI Festival KROKODIL // Plato ispred Muzeja Jugoslavije // 21-23.06.
2024-06-21 - 2024-06-23 | Muzej Jugoslavije, Mihaile Mike Jankovića 6, Beograd, Srbija
Šesnaesto izdanje Festivala KROKODIL pod nazivom Gimme Shelter održaće se od 21. do 23. juna na dobro poznatoj lokaciji – prostoru ispred Muzeja Jugoslavije (Mihaila Mike Jankovića 6, Beograd)
Očekuju vas tri bogata celodnevna programska dešavanja: uzbudljiv prepodnevni i popodnevni program u Debatnoj, Dečijoj i Chill Out Zoni kao i fantastičan večernji literarno-muzički šou na glavnom stejdžu.
Karte je potrebno obezbediti samo za večernji program sve tri večeri koji će se odvijati na glavnom stejdžu, dok su svi dnevni programi potpuno besplatni.
Prvo veče, petak, 21. jun
Čitaju: Nađa Petrović, Marko Tomaš, Matijas Enar, Faruk Šehić; sofa intervju: Brajan Rašić; mini koncert: Duda Buržujka
Drugo veče, subota, 22. jun
Čitaju: Filip Grujić, Andrij Ljubka, Arnon Grunberg, Nikola Madžirov; sofa intervju: Dubravka Stojanović; mini koncert: Jelena Petošević
Treće veče, nedelja, 23. jun
PičPrič Special (pripovedaju: Jana Jakimovska, Lila Milić, Mima Simić, Jelena Veljača, Markiza De Sada, Jelisaveta Blagojević; vodi: Rumena Bužarovska); čitaju: Hasan Blasim, Dora Šustić; sofa intervju: Feđa Štukan; mini koncert: Ane Paška
Program sve tri večeri vode Mima Simić i Daško Milinović

Agnostic Front / Reckoning / Reflection // SKCNS Fabrika // 21.06.
2024-06-21 21:00 - 23:30 | SKCNS Fabrika, Bulevar despota Stefana 5, Novi Sad
Jedno od najvećih i najuticajnijih svetskih imena, sinonim za njujorški hardcore, bend Agnostic Front dolazi u Novi Sad. U godini u kojoj obeležavaju četiri decenije od izlaska kultnog debi albuma “Victim in Pain”, Vini Stigma, Rodžer Miret i ekipa, u sklopu evropske turneje “Urban Decay” nastupiće u SKCNS Fabrici, u petak 21. juna od 21 sat.
Kao domaća podrška nastupiće beogradski bend Reckoning i Reflection iz Gornjeg Milanovca. Ulaznice mogu da se kupe u pretprodaji na sajtu https://new.gigstix.com/event/agnostic-front-reckoning-i-reflection-novi-sad-21-jun-2024/ i prodajnim mestima Gigstixa. Ograničen broj ulaznica prodaje se po promotivnoj ceni od 1.500 dinara, a potom će redovna cena u pretprodaji biti 2.000 dinara.
Na dan koncerta cena ulaznice biće 2.500 dinara i moći će da se kupe i na biletarnici Fabrike, koja će biti otvorena od 20 časova.
Agnostic Front osnovan je 1980. godine. Svojim klasicima, počev od singla “United Blood” preko “Victim in Pain”, te albuma koji su sledili “Cause For Alarm”, “Liberty and Justice for…” i vrhunskog “One Voice” iz 1991, postavio je temelje prepoznatljivog hardcore punk zvuka.
Bend koji je non-stop na turneji i koji u svom bogatom katalogu ima 12 studijskih, nekoliko živih i split albuma, te nebrojeno singlova, u našoj zemlji imali smo prilike da gledamo poslednji put na Rockaway Lake festivalu 2015. godine. Pre toga svirali su u Domu omladine i beogradskom SKC-u kao i na Exitu, pre gotovo dve decenije.
Reckoning je hardcore bend sačinjen od sadašnjih i bivših članova bendova Bronze, Hitman, Tibia, 36 Daggers, Unison, Nagon, Stonewall, The Bridge, Mob Law… Krajem 2022. objavili su “MMXXII Demo” od pet pesama i od tada dobijaju podršku na uspešnim i posećenim nastupima.
Crpeći inspiraciju iz hardcore scene 90-ih, evociraju duh bendova kao što su Only Living Witness, Life Of Agony i Length Of Time, a u njihovoj muzici osetan je i uticaj savremenih izvođača kao što su Twitching Tongues i Age Of Apocalypse. Njihov zvanično prvi EP pod nazivom “This is War”, koji ih vodi dalje u istraživanje melodije i agresije, koja će im zauvek biti zaštitni znak, izašao je krajem 2023. za Geenger Records.
Reflection, melodični screamo post hardcore bend iz Gornjeg Milanovca, dobro poznat novosadskoj publici, upravo završava materijal za novi album koji se očekuje tokom ove godine.
Prvi album “Different Paths” izašao je krajem 2019. godine pa se publika uželela novih studijskih snimaka. Bend neke od novih pesama uveliko svira uživo, tako da očekujemo šarolik set koji će nagovestiti zvuk novog izdanja.

Zarina Šimanskaja // Kolarčeva zadužbina // 22.06.
2024-06-22 20:00 - 22:00 | Kolarčeva zadužbina, Studentski trg 5, Beograd, Srbija
Ruska pijanistkinja Zarina Šimanskaja 22. juna u 20 časova premijerno nastupa na Kolarcu kada će se predstaviti remek-delima klavirske literature.
Koncert koji se održava u okviru ciklusa Kolarac tvoj svet muzike, obuhvatiće kompozicije ‘L’isle joyeuse’ i četiri prelida iz Prve sveske Kloda Debisija, predivnu baletsku svitu ‘Žar-ptica’ Igora Stravinskog u transkripciji za klavir Gvida Agostija, kao i monumentalnu Sonatu u ha-molu Franca Lista.
Zarina Šimanskaja nastupala je širom Rusije, Evrope i Azije kao solista i kamerni muzičar.
Šimanskaja je sarađivala sa brojnim renomiranim orkestrima, a repertoar odražava njena široka interesovanja za istraživanje i tumačenje muzičke literature, i kreće se od Koncerta za klavir br. 1 Čajkovskog i Mocartovog de-mol koncerta, do dela Frenka Martina, Alfreda Šnitkea, Igora Stravinskog…
Obrazovana u ruskoj (kod prof. Nine Seregine u Sankt Peterburgu) i evropskoj tradiciji (Evgenij Koroljov na Hochschule für Musik und Theater u Hamburgu), nastavila je da usavršava svoj zanat na majstorskim kursevima kod umetnika kao što su Arije Vardi, Aleksej Ljubimov, Leonid Brumberg, Stiven Kovačević i Aleksandar Toradze.
Laureat je brojnih međunarodnih pijanističkih takmičenja i umetnik Moskovske filharmonije od 2022 godine. Najvažniji događaji sezone 2023-2024: izvela je Mocartov Koncert u de-molu sa orkestrom Marinskog teatra, pod dirigentskom palicom maestra Aleksandra Rahbarija; rasprodati resital u Koncertnoj dvorani Marinskog teatra; izvela je retko prvo izdanje Klavirskog koncerta u be-molu Čajkovskog, sa La Voce Strumentale orkestrom, pod dirigentskom palicom maestra Dmitrija Sinkovskog.
Učestvovala je na čuvenom festivalu “Decembarske večeri” Svjatoslava Rihtera, sa orkestrom Moskovskih solista, a pod dirigentskom palicom maestra Jurija Bašmeta; i premijerno je izvela klavirski koncert Valerija Voronova, posvećenog i napisanog specijalno za nju, u martu 2024. godine.
Ulaznice su u prodaji na biletarnici Kolarčeve zadužbine i onlajn.

Selah Sue // Kalemegdan // 22.06
2024-06-22 20:00 - 23:30 | Kalemegdan
Selah Sue, belgijska pevačica i kantautorka koja je osvojila svetsku scenu svojim prepoznatljivim glasom i autentičnim izrazom, dolazi u Beograd, u okviru Musicology Sessions koncertnog serijala! Koncert će se održati 22. juna na Kalemegdanu, a očekuje nas veče ispunjeno emocijom, energijom i nezaboravnim nastupom.
Iako delikatnog i nežnog izgleda, sa porcelanskim tenom i plavim očima, Selah je oduvek naginjala ka “crnom” zvuku i umetnicama poput Lauryn Hill, Erykah Badu i Meshell Ndegeocello. Njen prvi album je doživeo ogroman uspeh širom sveta, a iz njega su se posebno izdvojili hitovi poput “This World”, “Raggamuffin”, “Crazy Vibes” i duet sa Cee Lo Green-om “Please”. Pred beogradskom publikom, Selah će predstaviti i pesme sa svog novog i izuzetno hvaljenog albuma “Persona”, koji je već osvojio srca fanova širom sveta.
Albumom “Persona”, Selah Sue nas vodi na putovanje kroz različite aspekte ljudske ličnosti, istražujući sopstveni identitet. Belgijska pevačica je na misiji da bolje razume sebe kroz pesme koje su istovremeno iskrene i prosvetljujuće, čime je postigla trijumfalni povratak nakon pauze od nekoliko godina. Ovaj album, koji je već dobio brojne pohvale, predstavlja sveži umetnički početak za Selah Sue, dok istovremeno ostaje verni odraz njenog suštinskog izraza.
Njena muzika spaja elemente soula, hip-hopa, džeza i R&B-a, podstičući publiku na ples i introspekciju.
Na koncertu u Beogradu, Selah Sue će nas odvesti na putovanje kroz svoj bogat repertoar, donoseći nam najveće hitove sa svojih prethodnih albuma, kao i nove pesme.

Los Mambo Jambo // Elektropionir // 22.06.
2024-06-22 21:00 - 23:00 | Anti Shop Elektropionir, Cetinjska 15, Beograd, Srbija
Los Mambo Jambo, poznati bend iz Barselone, donosi svoj jedinstveni spoj rokenrola i egzotike pravo na scenu Elektropionira 22. juna. Sa više od 14 godina postojanja, ovaj energični kvartet postao je sinonim za nezaboravne nastupe i originalnu muziku.
Od svog osnivanja 2009. godine, Los Mambo Jambo je osvojio srca publike širom Evrope svojim karakterističnim zvukom i energičnim nastupima. Sastav čine Dani Nel Lo na saksofonu, Dani Baraldés na gitari, Ivan Kovačević na basu i Anton Jarl za bubnjevima.
Njihov treći studijski album “Jambology” (Buenritmo records, 2016) predstavlja savršen spoj akcije, igre i egzotike, što je postalo prepoznatljivo za ovaj bend. Repertoar, koji se sastoji od originalnih kompozicija, obećava veče puno energije i nezaboravnih trenutaka za sve ljubitelje rokenrola.
Los Mambo Jambo je dokazao da instrumentalna muzika govori univerzalnim jezikom, menjajući zauvek špansku rokenrol scenu sa svojim karakterističnim zvukom koji su nazvali “Sonido Jambofónico”.
Atmosfera njihovih nastupa neodoljivo podseća na energiju i dinamiku karakterističnu za Tarantinove filmove, gde muzika ima ključnu ulogu u stvaranju nezaboravnog doživljaja.
Pored koncerta u Beogradu, Los Mambo Jambo će nastupiti i u: Užicu 20. juna (Gradski kulturni centar), Kragujevcu 21. juna (SKC) i Novom Sada: 23. juna (GERILA BAR)
Ulaznice za beogradski koncert se mogu kupiti na prodajnim mestima Ticket Vision-a i online na sajtu tickets.rs po ceni od 1200 dinara, dok će na dan događaja cena biti 1500 dinara. Ne propustite priliku da doživite ovu jedinstvenu muzičku avanturu uživo u Elektropioniru.

Mando Diao // Botanička bašta // 23.06.
2024-06-23 20:30 - 22:30 | Botanička bašta, Takovska 43, Beograd, Srbija
Čuveni indi rok sastav MANDO DIAO poznat je po svom klasičnom rokenrol zvuku, a od 2002. godine objavili su 11 studijskih albuma, koji su prodati u više miliona primeraka širom sveta.
Karijeru su započeli crpeći inspiraciju iz ritma i bluza, kao i muzike Bitlsa, Rolingstonsa i Kinksa.
U svojoj karijeri održali su više od 1500 koncerata u preko 30 zemalja i učestvovali na velikim festivalima širom sveta. Njihovi video snimci su postali viralni fenomeni sa desetinama miliona pregleda na Jutjubu. Izdali su kolekciju svojih B-strana i najvećih hitova, kao i MTV Unpluggeed album i DVD.
Svi članovi sviraju po nekoliko instrumenata, producenti su i tekstopisci.
Veliku popularnost na ovim prostorima stekli su nakon izlaska albuma “Give Me Fire!“ 2009. godine i hitova – 🎵“Dance With Somebody“ i 🎵“Gloria“.
Ovaj sastav je uvek sledio svoju umetničku viziju i interesovanja i neprestano istražinove mogućnosti, bilo da se radi o albumu „Never Seen the Light of Day“, inspirisanom narodnom muzikom, saradnji sa hip-hop producentima – braćom Salazar, koji su producirali album „Give me Fire“, ili o 100 godina starim švedskim pesmama Gustafa Fredinga za albume „Infruset“ i „I solnedgången“.
Kako su razvijali sopstvenu muziku, imali su više pop i dens tema, ali su za sve to vreme zadržali energičan stav ranog rokenrola, spojen sa Bjernovim nepogrešivim, emotivnim glasom.
Publika veoma ceni njihove nastupe uživo, koji su prava eksplozija energije i nude raznovrstan katalog hitova, kao i neočekivane manje poznate pesme i jedinstvene verzije.
Posle rasprodate turneje povodom albuma „I solnedgången“, koji je dostigao zlatni tiraž, nepredvidljivi Mando Dijao se vratio žestokom rokenrolu u leto 2022. Tri singla – „Get it On“, „Frustration“ i „Fire in the Hall” – bila su 26 nedelja na top 10 rok radio listama, a „Get it On“ čak i na prvom mestu!.
Mnogi savremeni bendovi su dolazili i odlazili, ali MANDO DIAO je nastavio da dostiže nove vrhunce i redefiniše popularnu muziku. Godine 2023. primljeni su u švedsku Muzičku kuću slavnih.
🎸ČLANOVI: Bjern Diksgord (Björn Dixgård, vokal/gitara), Karl-Johan Fogelklov (Carl-Johan Fogelklou, bas), Danijel Haglund (Daniel Haglund, klavijature), Patrik Hejkinpijeti (Patrik Heikinpieti, bubnjevi), Hokan Serle (Håkan Sörle, gitara)

Izložba "Kiosk" Jelene Bogdanić // Dom omladine Beograda // 25.06-07.07.
2024-06-25 19:00 - 2024-07-07 18:00 | Dom omladine Beograda, Makedonska 22, Beograd, Srbija
Jelena Bogdanić predstavlja ciklus radova pod nazivom „Kiosk“ unutar Galerije Doma omladine Beograda preoblikujući ga u prodajno mesto, odnosno prodavnicu. Autorka na ovaj način tematizuje potrošačko društvo, dok „kiosk“ postaje mesto refleksije o konzumerističkom svetu u kojem živimo.
Na policama „kioska“ možemo videti artikle koje umetnica najčešće kupuje, poput žvakaćih guma, filtera za cigarete, upaljača, novina i tramvajskih karata koji su napravljeni od jeftinih materijala kratkog veka trajanja. Glatke površine artikala i njihove žarke boje privlače , čija kupovina nije nužna, već je najčešće kompulzivna i samim tim nepotrebna.
Umetnica od izabranih predmeta stvara umetnička dela na taj način preispitujući odnos savremenog čoveka prema kupovini. Reciklirana plastika i lako dostupni materijali poput glinamola i papira osnovni su materijal od kojih kreira svoje radove. Kulturu konzumerizma Jelena kritikuje odabirom motiva, dok izborom materijala radovima proširuje pridodato značenje.
Na primer dnevne novine, simbol trenutnih događaja i informacija, dobivaju novu vrednost kroz upotrebu plastike u njihovoj izradi, čime se ironično i direktno ukazuje na kontrast između trajnosti materijala i prolaznosti vesti.
Potrošači u kiosku bivaju hipnotisani sjajem i količinom plastičnih proizvoda. Autorka posetioca izložbe stavlja u poziciju deteta koje se nalazi u poznatom, ali veštački kreiranom prostoru bez stvarne funkcije, poput plastične dečje kuhinje ili kućice za lutke. „Kiosk“ postoje prostor sa višestrukim značenjem koji nas, izmeštajući iz očekivane realnosti poput naučnog eksperimenta, nagoni na preispitivanje sopstvenih navika i granica.
Jelena Bogdanić (1998, Zagreb) diplomirala je 2022. na Akademiji likovnih umjetnosti u Zagrebu, Nastavnički odsek u klasi Vlaste Žanić i komentorke Ines Krasić. Peti semestar studija provela je na Fakultetu likovnih umetnosti u Beogradu u klasi Milete Prodanovića, u sklopu Erazmus+ programa. Kroz objekte i instalacije istražuje materijalnost, estetiku i poetičnost jednokratne plastike čije nepredvidljive preobražaje ostvaruje topljenjem.
Izlagala je na nekoliko grupnih izložbi u Zagrebu, Labinu i Dablinu. Osim svog umetničkog angažmana, Jelena je stekla radno iskustvo i u području obrazovanja. Od 2022. do 2023. radila je u Osnovnoj školi Vrbani, gde je imala priliku da primeni svoje pedagoške veštine i sa učenicima podeli svoju strast prema umetnosti.

Bombay Bicycle Club // Dom omladine Beograda // 25.06.
2024-06-25 20:00 - 23:00 | Dom omladine Beograda, Makedonska 22, Beograd, Srbija
Bombay Bicycle Club piše pesme za subotu uveče i pesme za nedelju ujutru još od tinejdžerskih dana. To što sada imaju jedva trideset godina, a i dalje su jedan od najinventivnijih, najupornijih i, verovatno, najuticajnijih britanskih gitarskih bendova prethodne generacije govori mnogo o njihovoj sposobnosti reinvencije.
Ali to takođe govori odličnom sluhu benda za melodiju i majstorstvu u njenoj primeni.
Godine 2009., mladi sastav Bombay Bicycle Club izdao je svoj debi album pod nazivom I Had The Blues But I Shook Them Loose. To je ploča u koju se zaklinju najraniji pratioci benda, album je postao tematska muzika za vrlo specifične trenutke u njihovom životu, koje prate živopisne uspomene.
Ova sirova ploča koja kulja od tinejdžerskog besa i osećaja mladalačke napuštenosti iskreno je obraćanje mladog benda širokoj publici vršnjaka.

Nakon još dva albuma, 2014. godine, bend je izdao So Long, See You Tomorrow. Nedelje kada je objavljen, album je debitovao na mestu broj 1 na top listi albuma u UK. Prava ploča najvećih hitova, sa pesmama kao što su Carry Me, Luna, Feel, sve sa teksturom i leftfild ritmovima koji sugerišu da je bend na svom apsolutnom vrhuncu i u zenitu inovativnosti.
Teško je poverovati da su još uvek bili mlad bend po svim standardima, a sposoban da zvuči tako uspešno, nepredvidivo i kreativno na albumu koji je zablistao kao dostojna nominacija za Mercury Music Prize 2014. Bend je završio turneju sa ovim albumom na rasprodatom londonskom Erls Kortu – ovo je bio poslednji koncerta koji je održan u ovoj areni pre nego što je srušena.
To što je bend Bombay Bicycle Club “zapalio” arenu je bio svojevrsni uvod pred njeno konačno rušenje.
Prošlog oktobra bend je objavio svoj šesti LP My Big Dai — moćno, obimno delo, prepuno radosti koju je nemoguće obuzdati. Album je otkrio da su vrata studija benda bila otvorena za saradnju sa muzičarima poput Džeja Soma, Nilufer Janja i Holi Humberston i Damon Albarn, koji su svi gostovali na albumu.

Bombay Bicycle Club će 25. juna izvoditi pesme sa albuma na bini Doma Omladine, a to je šou koji nećete želeti da propustite!

AMADOU & MARIAM // Botanička bašta // 25.06.
2024-06-25 20:30 - 23:00 | Botanička bašta, Takovska 43, Beograd, Srbija
Svetska senzacija, afrički duo AMADOU & MARIAM, održaće koncert u Beogradu, 25. juna u 20.30 u Botaničkoj bašti „Jevremovac“, u okviru Garden Sessions serije koncerata, u organizaciji Centra beogradskih festivala (CEBEF).
Ulaznice se mogu nabaviti onlajn na tickets.rs i na Ticket Vision prodajnim mestima (među kojima su TC Ušće i Cvetni trg).
AMADOU & MARIAM
25. juna u 20.30
Botanička bašta „Jevremovac“, Garden Sessions
Već preko 40 godina Amadu i Marijam radosno kombinuju svoju ljubavnu priču sa muzičkom karijerom, postajući, diskretno ali sigurno, najpoznatiji ambasadori malijske i afričke muzike širom sveta – zlatni status koji potvrđuju sa svakim novim albumom.
Sarađivali su sa brojnim različitim umetnicima i radili sa producentima, naizgled veoma udaljenim od njihovog sveta, poput Dejmona Albarna (Damon Albarn) iz Blura (Blur) ili Manu Čaoa (Manu Chao).
Nastupali su na najvećim svetskim festivalima, od Koačele do Glastonberija, i bili predgrupa velikim bendovima kao što su Coldplay i Scissor Sisters.
Obogaćujući svoj afro-pop novim pigmentima, predstavljajući svetu bogatstvo i suptilnosti afričke muzike, ovaj duo je doveo afričku muziku na top liste i plesni podijum.
Inspirisali su mnoge umetnike da mešaju afro i elektro zvuk, kao što su MHD, DJ Mujava, Awesome Tapes From Africa, Four Tet ili Jamie xx. Ovo je dokaz da, ako su osamdesetih godina neki umovi maštali o Sono Mondiale (svetski zvuk), Amadu i Marijam su to pretvorili u stvarnost.

Sananda Maitreya // Botanička bašta // 26.06.
2024-06-26 20:30 - 22:30
Po prvi put u Beogradu, čuveni Sananda Maitreya (ranije poznat kao Terence Trent d’Arby) 26. juna od 20.30 u Botaničkoj bašti “Jevremovac” u okviru Garden Sessions, u organizaciji Centra beogradskih festivala (CEBEF).
Nabavite ulaznice na tickets.rs i na Ticket Vision prodajnim mestima (među kojima su TC Ušće i Cvetni trg).
Sananda Maitreya (Terence Trent d’Arby)
26. juna od 20.30
Botanička bašta “Jevremovac” – Garden Sessions
Sananda (Terence Trent d’Arby) bogatu karijeru započeo je 1987. kada mu je debitantski album „Introducing the Hardline” doneo međunarodni uspeh. Nagradu Gremi osvaja 1988. kao najbolji muški vokalni izvođač r’n’b žanra, dok se u junu 1988. pojavljuje se na naslovnoj strani magazina „Roling stoun“ i nominovan je za nagradu Brit u kategoriji „najbolji međunarodni novi izvođač“.
Poznat je po vanvremskim hitovima kao što su: Sign your name, Rain, Wishing well, Delicate, Holding on to you, Dance little sister, If you let me stay…
Rođen u Njujorku i odrastao u Americi, Sananda Maitreja se predstavlja kao umetnik, kompozitor, aranžer, producent, multiinstrumentalista, preduzetnik i postmilenijumski roker. Svira na osnovnim instrumentima roka: bubnjevi, bas, gitara i klavijature, kao i nekoliko drugih instrumenata, od početka svoje profesionalne karijere sam piše, aranžira i producira svu svoju muziku, a sarađuje i sa drugim vrhunskim umetnicima i producentima.
Posle 1987. objavljuje tri studijska albuma: „Neither Fish nor Flesh” 1989, „Symphony or Damn” 1993. i „Vibrator” 1995. Na ovim albumima se nalazi mnogo poznatih pesama, među kojima je muzika iz legendarnih holivudskih filmova, kao što su „Policajac sa Beverli Hilsa 3“, „Visoka moda“, „Obećana zemlja“ (Bastarden), „Fanatik“, „Shake, Rattle & Roll“, „Frenki i Džoni“…
Sa 33 godine, uzima ime Sananda Maitreja, koje za umetnika predstavlja novu polaznu tačku, a 2001. godine to postaje i njegovo zvanično ime. Njegov peti album “WildCard!”, označio je njegov novi početak kao nezavisnog umetnika.
Nakon ovoga, usledilo je nekoliko albuma, a na većini svojih albuma Maitreja svira sve instrumente. Najnoviji dupli album „Pandora’s PlayHouse” objavljen je 15. marta 2021.
Remasterizovano digitalno izdanje u Dolbi Atmos tehnologiji njegovog kultnog albuma „Introducing The Hardline” objavljeno je 8. jula 2022.
Maitreja je 2023. godine objavio dokumentarni film i album uživo „Welcome To The MadHouse: The Costa Rica Sessions”, koji je osvojio nagradu za najbolju muziku za dokumentarni film na Kiez filmskom festivalu u Berlinu 2023. i nagradu za najbolji dugometražni dokumentarac na International Gold Awards 2023.
Svoju muziku predstavlja kao postmilenijumski rok, a njeni glavni elementi su srce i duša, njena priroda je strast, hrabrost i radoznalost. Maitrejina vizija postmilenijumskog roka je muzika bez ograničenja i marketinških pritisaka. Ta muzika ne priznaje nikakva pravila, već joj je samo cilj da navede slušaoca da se vrati svom srcu, da ga podstakne na razmišljanje i ponovo ga približi njegovim pravim osećanjima.
Njegova muzika kombinuje sve žanrove koje je umetnik voleo od detinjstva: operu, kantri, klasiku, džez, bluz, gospel, pop, rege, kao i rok.
Maitreja će u proleće 2024. objaviti svoj trinaesti studijski album „The Pegasus Project: Pegasus & The Swan”.

Laptop Ensemble Novi Sad // SKCNS // 27.06.
2024-06-27 21:00 - 23:00 | SKCNS Mala galerija, Ulica Vladimira Perića Valtera 5, Novi Sad, Srbija
Koncert Laptop Ensemble Novi Sad (LENS) održaće se 27. juna u Maloj galeriji SKCNS-a, koji se nalazi u Ulici Vladimira Perića Valtera 5. Koncert počinje u 21 čas, a ulaz je besplatan.
Laptop Ensemble Novi Sad je osnovan 2024. godine na Akademiji umetnosti u Novom Sadu sa ciljem da istražuje i razvija upotrebu laptop računara kao muzičkog instrumenta. Čine ga Jovana Dragojević, Bojan Ožegović, Kosta Ranđelović, Nikola Adamović i Milan Milojković.
U svoj repertoar uključuju kompozicije autora 20. i 21. veka koji su stvarali tzv. živu elektronsku muziku, uz elektroakustičke improvizacije (algoritamske i pod neposrednom kontrolom izvođača), te zajedničko muziciranje preko interneta.
S tim u vezi, u ansamblu se istražuju mogućnosti kontrole zvuka uz pomoć različitih MIDI kontrolera, ali i nestandardnih gedžeta koji se mogu koristiti u tu svrhu, poput miševa, web kamera, senzora itd. Mogućnostima generisanja zvukova članovi posvećuju najviše pažnje, istražujući upotrebu kako komercijalnog i slobodnog softvera, tako i programa koji su razvijeni za specifične potrebe tumačenja određene kompozicije.
Budući da je u izvesnom smislu svojstveno elektronskoj muzici da se za živo izvođenje modifikuje standardni notni zapis i pronalaze alternativna rešenja zapisivanja primerenija elektronskom mediju, članovi ansambla su posvećeni istraživanju grafičke notacije/muzičke grafike, kao i upotrebi tekstualnih instrukcija za izvođenje muzičkih dela.
U tom smislu, repertoar LENS (za sad) čine kompozicije indeterminizma/”neidiomatske improvizacije”, kao i dron, procesualne i intuitivne muzike, realizovane pretežno uspostavljanjem balansa tokom izvođenja između određenih i neodređenih, slučajnih ili samo nagoveštenih vrednosti muzičkih parametara, svesno deleći sa autorom odgovornost za estetski efekat rezultirajućeg zvučnog sadržaja.
Tako, muzika LENS nastoji da u delovanje ove vrste kamernog ansambla implementira principe otvorenosti kako u odnosu prema muzičkom zapisu, tako i prema učesnicima u kreiranju muzičkog toka koji dolaze iz različitih muzičkih sfera. U tom smislu, članovi ansambla smatraju i publiku saučesnikom u činu kolektivnog muziciranja, kao i ukupan ambijent u kojem stvaraju.
Program:
1. La Mont Jang – Kompozicija broj 7 (1960)
2. Erne Kiralj – Tačke i linije (1972)
3. Karlhajnc Štokhauzen – Za vremena koja dolaze, Talasi i Preko granice (1970)
4. Kornelijus Kardju – Rasprava, strane 133, 177 (1967)

Apgrade with Adiel // Barutana // 28.06.
2024-06-28 22:00 - 23:30 | Barutana
Na prvo letnje izdanje Apgrade-a, koje će biti održano 28. juna u Barutani, dolazi Adiel, umetnica koja godinama ostavlja neizbrisiv trag u svetu elektronske muzike – od prvih koraka na italijanskoj andergraund sceni do legendarnih osmočasovnih setova u Berghainu i redovnih nastupa na mestima kao što su Circoloco, Afterlife i Dekmantel. Pridružuje joj se Tijana T koja godinama zauzima najuzbudljivije slotove širom planete, a dodatno osveženje donosi Regenova uvek besprekorna techno selekcija.
Ulaznice po promo ceni od 1490 RSD dostupne su putem servisa Cooltix, Tickets, Gigstix i RA.
Uronivši u lokalnu scenu kroz rimski Goa Club, pokrenuta novootkrivenim osećajem slobode i neumornim entuzijazmom za istraživanje istorije klupske muzike, Adiel je brzo izoštrila ukus i pronašla pravac u kojem želi da usmeri svoju karijeru.
Uspeh na domaćem terenu otvorio je nove mogućnosti, ubrzo se našla ispred publike u Berghainu, Printworksu, DC-10 na Neopopu, Dekmantelu i OffSónaru, gde je imala svoj prvi Boiler Room nastup. Njeni setovi su intenzivni, ali se oslanjaju na kompleksne groove-ove i sofisticirane atmosfere, pokazujući sklonost ka pronalaženju zaboravljenih dragulja na vinilima iz proteklih nekoliko decenija
Nakon saradnje sa Donatom Dozzijem na svojim ranim izdanjima započela je nezaustavljivi uspon na internacionalnoj techno sceni da bi radom na izdavaštvu kroz etiketu Danza Tribale, uspela da najsveobuhvatnije predstavi širinu interesovanja i dobije priliku da zatvori program u Beghainu – privilegiju koja joj je ukazana već tri puta.
Ovi nezaboravni setovi stavljaju u prvi plan njenu produkciju koja se preliva preko osmočasovnog slota kojim manevriše sa lakoćom. Neverovatna lista nastupa koji su zakazani za ovu sezonu podstaknuta je i nedavnim Time Warp specijalom u kojem se pridružila Ben Klock-u u devedestominutnom B2B setu.
U Beogradu će joj se pridružiti Tijana T čija jedinstvena eklektičnost osvaja jednako uzbudljive slotove širom planete, a domaća publika dobro poznaje njen talenat. Regen je još jedan poseban dodatak već bogatom line up-u.

Kezaja Džons // Dom omladine Beograda // 30.06.
2024-06-30 21:00 - 23:00 | Dom omladine Beograda, Makedonska 22, Beograd, Srbija
Dom omladine Beograda i Binta Sound predstavljaju koncert Kezaje Džonsa (Keziah Jones), jednog od najomiljenijih i najboljih svetskih gitarista! Afrički naslednik Džimi Hendiriksa, ponovo će nastupiti sa svojim sjajnim bendom pred Beograđanima 30. juna od 21h u sali Amerikana, a koncert se organizuje u sklopu proslave 60 godina Doma omladine Beograda.
Ulaznice po ceni od 2000 RSD su u pretprodaji na Blagajni DOB, putem eFinity mreže i onlajn.
Kezaja Džons je jedinstvena muzička ličnost, a kao svoje uzore navodi Felu Kutija, Majlsa Dejvisa i Džimija Hendriksa. Njegov originalni, sada kultni zvuk, naziva se „blufunk“, što je koktel fanka sa pank stavom, ukršten sa joruba ritmovima, uglavnom pevan na engleskom, a povremeno i na njegovom maternjem joruba jeziku. Kezaja je tokom godina stalno razvijao svoju kreaciju, od albuma do albuma, kao i na svojim čuvenim koncertima, konstantno nastupajući po festivalima širom sveta.
Olufemi Saniaolu, poznat kao Kezaja Džouns, rođen je i odrastao u Lagosu, Nigerija. Napustio je svoju zemlju sa osam godina da bi se školovao u prestižnoj državnoj školi Milfild u severnom Londonu, Engleska, ali sve vreme je imao umetničke ambicije. Kezaja kaže: „Morao sam na kraju da pronađem izlaz iz engleskog državnog školskog sistema, a to je bila muzika!“ Sa 13 godina otkrio je stari školski klavir i počeo samostalno da uči da svira i piše pesme. Tri godine kasnije, uzeo je gitaru i počeo da nastupa po Londonu u metrou, folk klubovima i na ulicama, stalno izbegavajući policiju. Krećući se između Londona i Pariza i uvek uz pratnju gitare, Džons je stekao reputaciju izuzetnog muzičara i harizmatičnog izvođača sa svojim specifičnim „hard fank“ stilom.
Godine 1992. objavio je debi album „Blufunk Is A fact“, sa sada već klasičnom kompozicijom „Rhythm Is Love“, koja je postala globalni hit. Kezaja je do sada objavio šest studijskih albuma koji su iznedrili više singlova, poznatih širom sveta.
Kezaja Džons živi i radi između dva sveta (Lagos, Afrika i Pariz, Evropa), i uvek je u svojoj umetnosti procenjivao i izražavao odnos između severne i južne hemisfere. Izjavio je: „Ono što želim da pokažem svetu jeste modernost postkolonijalne Afrike, daleko od slike koju zapadni svet nosi o kontinentu razorenom glađu i ratom. Govorim o mladoj urbanoj Africi. U Lagosu živi 25 miliona ljudi! Moderna savremena afrička kultura je realnost. Danas je afrička kultura dokazala svoju živahnost u muzici uz bujajući zvuk afrobita, u modi i umetnosti, a sve to neguje dijaspora.”
Tokom karijere imao je mnogo projekata, uključujući stvaranje muzičkog festivala Pariz-Lagos i bavljenje „blufunk“ pedagogijom, sa željom da tajne muzičkog stila kojeg je stvorio prenese na mlađe generacije.

Jazz in the Garden // Botanička bašta Jevremovac // 06-07.07.
2024-07-06 16:00 - 2024-07-07 22:00 | Botanička bašta, Takovska 43, Beograd, Srbija
Festival Somersby Jazz in the Garden biće održan 6. i 7. jula u Botaničkoj bašti Jevremovac, a tokom četvrtog izdanja festivala biće održano 18 koncerata na više scena.
Za razliku od većine ovdašnjih džez festivala gde publika dođe na koncert, sedne na svoje mesto i sluša muziku, Somersby Jazz in the Garden, uz vrhunsku muziku domaćih i inostranih džez muzičara, publici nudi i puno propratnih sadržaja. Posetioci imaju puno razloga da dođu pre koncerata i da ostanu posle, ali i da u svakom trenutku mogu da biraju muzički sadržaj koji im odgovora na jednom od tri paralelna muzička programa, koji se uporedo dešavaju.
Ove godine festival s ponosom najavljuje dvojicu istaknutih muzičara Vlatka Stefanovskog i Vasila Hadžimanova koji će, zahvaljujući kompaniji Tikveš Chateaux&Domaines, po prvi put u karijeri nastupiti zajedno kao duet s programom koji je napravljen ekskluzivno za Somersby Jazz in the Garden. Kao specijalni gost na sceni će im se pridružiti i američki gospel i bluz pevač Dean Bowman.
Još jedno veliko ime, enfant terrible ovdašnje muzičke scene Rambo Amades i njegov Organic Trio nastupiće sa specijalnom gošćom, pevačicom i multiinstrumentalistkinjom Albom Nacinovich na koncertu koji donosi mnoštvo iznenađenja i pomera muzičke granice.
Foto: Ivana Čutura
Publika će tokom dva dana na Main Stage-u imati prilike da sluša i nastupe najboljih ovdašnjih džez muzičara Max Kochetov Quintet, Schime, Miloš Čolović Sextet i Irina Pavlović Octet koji će ponuditi uvid u muziku na aktuelnoj srpskoj džez sceni.
Garden Stage i Stage One donose takođe pregršt vrhunske zabave i uzbudljive koncerte etabliranih i mladih muzičara iz Srbije i inostranstva: Bobana Đorđević Quartet, Bullet for a Badman, Shljuka Quintet, Corey Wilcox Quintet, Drama Quartet, Kosta Vukašinović Sextet, Katarina Kochetova Quartet, Jovan Milovanović Quartet, Ivan Radivojević & No Room For Squares, Herb Hunters, Blues Brothers Tribute Band, a tu su i oba dana jam session nastupi mladih muzičara sa džez odseka MŠ Stanković.
Festival će oba dana trajati od 16 do 23 časa, a ograničeni broj ulaznica se u pretprodaji može kupiti preko tickets.rs po ceni od 2.500 dinara po danu. Za decu do 12 godina ulaz je besplatan.

Izložba "43 zalaska" // Galerija DOB // 09-21.07.
2024-07-09 19:00 - 2024-07-21 18:00 | Dom omladine Beograda, Makedonska 22, Beograd, Srbija
Od 9. do 21. jula 2024. // Galerija Doma omladine Beograda
Otvaranje: utorak, 9. jul u 19:00
„Jednog dana sam video četrdeset tri puta kako sunce zalazi! …znaš, kada je čovek jako tužan, onda voli sunčeve zalaske.“ – „Mali princ“ A. De Sent – Egziperi
Koncept izložbe „43 ZALASKA“ zasniva se na stvaranju prostora sopstvene utehe. Traganje za sigurnošću i ostvarivanje iste manifestuje se u apstraktnim prostranstvima geometrizovanih formi. Naziv projekta potiče iz navedenog citata književnog dela „Mali princ“. Inicijalna ideja autorke, Teodore Nikolić, je kreiranje jednog unikatnog sveta – planete, prostora. To je prostranstvo u kome ograničenja ne postoje. Mesta, predstavljena u okviru ovog ciklusa slika, dočarana su geometrijskim čistim bojenim formama, a korene imaju u klasičnom euklidskom prostoru. Ona su lišena ljudskog prisustva i na taj način samostalno deluju na posmatrača. Prizori, poput kadrova sveta koji je od nekud poznat, svojim arhitektonskim elementima teže da pojedinca izoluju od svakodnevnih spoljašnjih pritisaka i nesigurnosti, dok prostorna instalacija pruža fizički kontakt sa nefizičkim svetom predstavljenim na platnima.
********************************************
Teodora Nikolić rođena je 1998. godine u Beogradu. Studentkinja je doktorskih akademskih studija na Fakultetu primenjenih umetnosti, Univerziteta umetnosti u Beogradu, na odseku Primenjena umetnost i dizajn, pod mentorstvom dr um. Tijane Kojić. Osnovne i master akademske studije završila je na istom fakultetu u okviru odseka Primenjeno slikarstvo.
Dobitnica je stipendije „Dositeja“, Fonda za mlade talente, za osnovne i master studije. Godine 2024. stekla je zvanje istraživača pripravnika na Fakultetu primenjenih umetnosti. Redovna je članica slikarske sekcije ULUS-a i slikarsko-grafičke sekcije ULUPUDS-a. Aktivno se bavi likovnim stvaralaštvom i do sada je priredila četiri samostalne i učestvovala na brojnim grupnim izložbama.
********************************************
Galerija Doma omladine Beograda
Radno vreme: utorak-subota od 12:00 do 21:00;
nedeljom od 12:00 do 18:00; ponedeljkom Galerija ne radi.
********************************************
“43 ZALASKA”
Autor teksta: Jovan Đorđević
U novoj seriji radova pod nazivom „43 zalaska“, autorka nastavlja da razvija i produbljuje teme svog prethodnog stvaralaštva. U likovnom aspektu, ponavlja se prisustvo geometrijske apstrakcije u vidu širokih bojenih polja slikarske arhitektonike. Tematski okvir, koncept „sigurnog mesta“, sada biva konkretno inspirisan literarnim predloškom.
Pozivajući se na citat iz „Malog princa“ u kojem glavni junak pomera stolicu na svojoj planeti kako bi u istom danu video 43 zalaska sunca, Teodora Nikolić, postavkom svojih slika aludira na ovaj odlomak. Dela su izložena u dva paralelna horizontalna niza simulirajući friz. Na ovaj način, sugeriše se protok vremena, tj. prostorna intervencija glavnog junaka knjige zahvaljujući kojoj on uspeva da sagleda sva 43 zalaska. Posledica takvog prostornog rasporeda slika je mogućnost posmatrača da bude, na sebi svojstven način, Mali princ. Ponavljanje radnje glavnog junaka dela dodatno se replicira u ponavljanju geometrijskih motiva u slikama.
Ipak, zalazak sunca kao motiv ovde je obrađen posredno. Autorka ne prikazuje direktno pejzaž, već se kroz odabir jarkog kolorita evocira osećaj zalaska. Geometrijska apstrakcija služi kao snažno sredstvo za postizanje ovog cilja. Činjenica da je prikaz pejzaža izostavljen uvodi komponentu univerzalnog, dozvoljavajući posmatraču da u slike učita lični doživljaj. Geometrizacija aludira na prostor, ili, u slučaju radova Teodore Nikolić, nesistematizaciju istog. Iako naš mozak prepoznaje određene sklopove geometrija kao prostorne odrednice, nije moguće, kao ni u slučaju prethodne serije radova, precizno odrediti o kakvom je prostoru reč. Upravo ovaj aspekt dodaje na važnosti ličnog doživljaja i utiska. Posmatrač može sam da domašta prostor mimo slike, ponašajući se kao na svojoj maloj planeti. Takođe, pomerajući se od slike do slike, što je sugerisano frizovima, svaki posetilac je glavni junak na svojoj planeti, proživljavajući 43 zalaska i evocirajući lični doživljaj ovog fenomena.
Poslednji deo postavke čini prostorna instalacija od klirita. Intenzitet boje njenih gradivnih elemenata, kao i prozračnost materijala, utiču na doživljaj prostora posmatrača. Kroz komplementarni kontrast plave i narandžaste aludira se na dominantne boje zalaska sunca, menjajući percepciju prostora i praveći iskorak iz irealnog prostora slike u realan prostor posmatrača.

Izložba "The Game" // Velika galerija SKCNS // 09-31.07.
2024-07-09 19:00 - 2024-07-31 17:00 | SKCNS Mala galerija, Ulica Vladimira Perića Valtera 5, Novi Sad, Srbija
Izložba umetničkih dela iz kolekcije Galerije SKC Kragujevac „THE GAME“ biće otvorena u utorak, 9. jula u 19 časova u Velikoj galeriji SKCNS-a, koji se nalazi u Ulici Vladimira Perića Valtera 5.
Kustos izložbe je Ivan Arsenijević, urednik likovnog programa SKC Kragujevac, a umetnička dela biće postavljena i u Velikoj i u Maloj galeriji SKCNS-a. Postavka će moći da se pogleda do 31. jula svakog radnog dana od 10 do 15 časova. Oni koji žele da je posete van navedenog termina dobrodošli su, uz prethodnu najavu koju treba da pošalju dan ranije putem imejl adrese skcnsart@gmail.com. Ulaz je besplatan.
“Za ovu izložbu izabrani su radovi pedeset i tri umetnika i umetnica, (što zapravo, predstavlja najsveobuhvatnije predstavljanje kolekcije Galerije SKC u nekim izlagačkim prostorima), čija je aktivnost značajna i prepoznata na našoj kao i međunarodnoj sceni, i čije radove kao i na prethodnim izložbama možemo posmatrati u spoju koji karakteriše raznolikost tema o kojima promišljaju i medijska različitost.”
Ivan Arsenijević, urednik likovnog programa SKC Kragujevac

Promocija albuma "Iznad tame (Pjesme za Viktora Haru)" // UK Parobrod // 10.07.
2024-07-10 20:00 - 22:00 | UK Parobrod, Kapetan Mišina 6a, Beograd, 11000, Srbija
Društvo hispanista u okviru projekta Međunarodne letnje škole latinoameričkih studija, i u saradnji sa UK Parobrod, ima veliko zadovoljstvo da vam u sredu 10. jula, od 20č, predstavi projekat “Iznad tame (Pjesme za Viktora Haru)” i istoimeni album Novih odmetnika, posvećen velikom čileanskom kantautoru Viktoru Hari koji je 1973. godine mučki ubijen na stadionu u Santijagu, kao žrtva Pinočeovog nasilja.
Povodom pola veka od smrti čuvenog narodnog pesnika, projekat je osmislio Miloš Zubac, književnik i kantautor iz Novog Sada. Stihove „pjesama za Haru” ispisao je bosanskohercegovački pesnik Mehmed Begić, a muziku su komponovali i izvode kantautori iz Slovenije, Hrvatske, BiH, Srbije i Crne Gore, od ranije poznati kao regionalni muzički kolektiv Novi odmetnici.
Na promociju u Beogradu iz Novog Sada nam dolazi novosadski kantautorski kvartet: Miloš Zubac, Milan Korać, Nemanja Nešić i Sonja Segić, uz virtuelno prisustvo nekih od kantautora iz regiona.
Na promociji albuma razgovaramo o motivaciji Novih odmetnika da se prepuste otkrivanju muzike i života Viktora Hare, kao i o procesu nastanka i udruživanja regionalnih snaga za nastanak ovog izdanja. Uz akustično izvođenje određenog broja numera sa albuma, i upoznavanje sa video zapisima Novih odmetnika, osvrnućemo se i na Čile pre 50 godina i danas, uz moguće paralele sa našim regionom.
Album „Iznad tame (Pjesme za Viktora Haru)” objavio je Kulturni centar Vojvodine „Miloš Crnjanski”.
Ulaz je besplatan.

Urusai Con // KC Grad // 12-13.07.
2024-07-12 - 2024-07-13 | KC Grad
Dobrodošli na Urusai Con 2024! Pripremite se za epski vikend prepun fantastičnih avantura, edukacije i neograničene zabave. Urusai Con okuplja ljubitelje fandom kulture iz svih sfera, od stripova i filmova do igara i cosplaya.
Ove godine, očekuju vas specijalni gosti, ekskluzivne projekcije i paneli sa kreatorima vaših omiljenih sadržaja. Ne propustite priliku da provedete vikend uz nezaboravna druženja sa posetiocima iz celog regiona, učestvujete u uzbudljivim takmičenjima i osvojite sjajne nagrade.
Pridružite nam se i postanite deo jedinstvene zajednice!
🌟 Šta vas očekuje?
Paneli
Cosplay takmičenje (Junior & Senior)
Market
Radionice
Party
Cinema
Noćni program
Više o samom programu uskoro
📅 Datum: 12. & 13. July 2024
📍 Lokacija: KC Grad, Beograd
🎫 Ulaznice 🎫
Regularna dvodnevna ulaznica:
1200 RSD | 10 EUR
VIP dvodnevna ulaznica:
2400 RSD | 20 EUR
Jednodnevne ulaznice se mogu kupiti isključivo na ulazu:
Petak: 800 RSD | 7 EUR
Subota: 900 RSD | 8 EUR

Deep Purple // Tašmajdan // 13. 07
2024-07-13 20:00 - 23:00
DEEP PURPLE uživo na Stadionu Tašmajdan: Rok spektakl 13. jula 2024! 🎸
Skymusic sa ponosom najavljuje spektakularan koncert legendarnog rok sastava Deep Purple na Stadionu Tašmajdan, 13. jula 2024.godine! Kultni hard rok bend zapaliće beogradsku publiku izvođenjem svojih najvećih hitova, uključujući kultne numere poput “Smoke on the Water”, “Highway Star”, “Child in Time” i mnoge druge koje su ostavile neizbrisiv trag u istoriji svetske rok scene.
Deep Purple, dobitnici “Legend Award”-a na World Music Awards 2008. godine, kao i počasni članovi Rock and Roll Hall of Fame, obećavaju da će ovaj koncert biti fantastično muzičko putovanje kroz njihovu višedecenijsku karijeru. Njihov dugoočekivani koncert na Stadionu Tašmajdan transformisaće letnje veče u nezaboravni doživljaj za sve poklonitelje pravog roka.
🗓 13. jul 2024.
📍Stadion Tašmajdan
CENOVNE KATEGORIJE ULAZNICA:
Parter – 4.900 RSD
FAN PIT – 5.900 RSD
Tribine – 5.950 RSD
VIP tribina desno – 7.500 RSD
VIP tribina levo – 7.500 RSD
🏷Prodajna mesta: blagajna Štark Arene, TC Rajićeva ( sprat I ), sva Moj Kiosk prodajna mesta i blagajna Doma omladine
🏷Ulaznice za događaj obezbedite i putem besplatne aplikacije eFinity ili putem sajta 🌐www.efinity.rs

Steel Panther // Dorćol Platz // 15.07.
2024-07-15 20:00 - 22:00 | Dorćol Platz, Dobračina 59b, Beograd, 11000, Srbija
Kalifornijski glam-metal bend Steel Panther održače koncert 15. jula u beogradskom Dorćol Platzu, u organizaciji promoterske kuće Long Play.
Sastav koji mnogi opisuju i kao „comedy rock“ stiže kod nas u sklopu turneje na kojoj promoviše aktuelni, šesti album „On the Prowl“ (2023).
Steel Panther donose autentičan šou za pamćenje, uz veliku dozu humora, obilje seksa u pesmama i imidž koji se poigrava kič estetikom, ali ih, istovremeno, karakteriše vrhunska sviračka virtuoznost. Bend je oformljen 2000.
Devet godina kasnije objavili su debi album “Feel the Steel”, a 2011. “Balls Out” i na ta dva izdanja sarađivali sa brojnim poznatim muzičarima: Corey Taylor (Slipknot, Stone Sour), Justin Hawkins (The Darkness), Scott Ian (Anthrax), Chad Kroeger (Nickelback), Nuno Bettencourt (Extreme)… Dalje su se nizali albumi “All You Can Eat” (2014), “Lower the Bar” (2017) i “Heavy Metal Rules” (2019), sve do aktuelnog, prošlogodišnjeg.

O njima su hvalospeve pisali planetalno popularni magazini Billboard, Classic Rock, Consequence, Metal Hammer… Aktuelnu postavu benda čine pevač Michael Starr, gitarista Satchell, Spyder (bas gitara) i Stix Zadinia (bubnjevi).
Živi nastupi su najjači adut ovog jedinstvenog benda, a frontmen Starr slikovito kaže:
“Osećam da muzika ima lekovitu moć. Mi smo bend, tu je publika, zajedno kreiramo naš univerzum. To ne može da se ‘ušminka’, da se kupi. To je zaista čudesna veza”.
Ulaznice za koncert benda Steel Panther 15. jula u Dorćol Platzu tokom promo perioda koštaju 3.000 dinara i mogu se nabaviti putem servisa Tickets.rs.

A1 Kinoteka letnji bioskop // Dom Vojske Srbije // 15.07-31.08.
2024-07-15 21:00 - 2024-08-31 23:00 | Dom Vojske Srbije, Braće Jugovića 19, Beograd, Srbija
Dobra tradicija, na zadovoljstvo svih ljubitelja sedme umetnosti, se nastavlja. Ovog leta, kao i prethode dve godine, na terasi Doma Vojske Srbije, od 15. jula do 31. avgusta ponovo radi A1 Kinoteka letnji bioskop u okviru koga će biti prikazano 48 filmova.
Večernje projekcije pod otvorenim nebom, održavaće se svako veče u 21h, a publika će moći da uživa u pažljivo biranim filmskim naslovima savremene produkcije, kultnim ostvarenjima domaće kinematografije koja su digitalno restaurisana u okviru projekata „A1 Kinoteka“ i stranim klasicima. A1 Kinoteka letnji bioskop organizuje se u saradnji Jugoslovenske kinoteke, kompanije A1 Srbija i Doma Vojske.
„Sa velikim zadovoljstvom postavljamo filmsko platno pod otvorenim nebom, gde će publika imati priliku da uživa u svetskim i kultnim, digitalno restaurisanim ostvarenjima. Restauracija filmova je od suštinskog značaja za očuvanje kulture i kolektivnog identiteta i izuzetno smo ponosni na dosadašnji doprinos u očuvanju filmskog kulturnog dobra. Kao odraz umetnosti, društvene dinamike i istorijskih događaja svog vremena, ovi filmovi omogućavaju savremenoj publici da razume evoluciju filmske umetnosti. A1 Kinoteka letnji bioskop je sjajna prilika za to i pozivam sve ljubitelje filma da posete krov Doma vojske do kraja avgusta, a mi ćemo zajedno sa našim partnerima, nastaviti da unapređujemo tehnički kvalitet domaćih klasika, dajući im novi život na zadovoljstvo publike“ izjavila je Judit Albers, generalna direktorka kompanije A1 Srbija.
Foto: Promo
„A1 Kinoteka letnji bioskop na terasi Doma vojske u centru grada, postalo je omiljeno mesto okupljanja ljubitelja sedme umetnosti. Ponuditi publici kvalitetan repertoar, koji je baziran kako na domaćim i stranim klasicima, tako i na filmskim ostvarenjima koja su obeležila poslednjih nekoliko godina evropske i svetske produkcije, predstavlja pravo zadovoljstvo. Izuzetno mi je drago što ovaj projekat, zahvaljujući našim partnerima kompaniji A1 Srbija i Domu Vojske, nastavlja da živi već treću godinu zaredom, na zadovoljstvo publike koja uživa u ovom jedinstvenom ambijentu“, izjavila je Ksenija Zelenović, zamenica direktora Jugoslovenske kinoteke i urednica programa A1 Kinoteka letnji bioskop i dodala: „Ovogodišnje izdanje A1 Kinoteka letnjeg bioskopa započinje besplatnom projekcijom digitalno restaurisanog filma u okviru projekta A1 Kinoteka ’Varljivo leto ’68’, Gorana Paskaljevića. Pored domaćih klasika, njih ukupno 21 iz projekta A1 Kinoteka, publika će moći da pogleda i filmske naslove savremene produkcije poput ’Enea’ Pjera Kastelita, ’Na Terapiji’ Žerada Herera, film ’Zveri’ koji potpisuje Rodrigo Sorogojen, višestruko nagrađivani film ’Trougao tuge’, Rubena Oslunda, ’Poslednja noć ljubavi’ u režiji Andree di Stefano, ’Bartonovu akademiju’ Aleksander Pejna i mnoge druge. Četvrtkom će na repertoaru biti klasici poput čuvenog Vajlerovog filma ’Sedam godina vernosti’, zatim tu su i filmovi ’Praznik u Rimu’, ’Vatrene kočije’, ’Talentovani gospodin Ripli’, ’Američki grafiti’, ’Soba sa pogledom’ i ’E.T.’“
Karte za projekcije filmova prodavaće se unapred u Jugoslovenskoj kinoteci u Uzun Mirkovoj ulici ili na dan projekcije na ulazu Doma Vojske Srbije u periodu od 20 do 21 časova, po ceni od 300 dinara.
U okviru projekta A1 Kinoteka, karte za digitalno restaurisane filmove su besplatne i mogu se preuzeti sat vremena pre početka filma na ulazu Doma Vojske Srbije. U slučaju kiše, projekcija će se održati u Jugoslovenskoj kinoteci u sali Makavejev u Uzun Mirkovoj 1, sa početkom u 21.15 časova.

Thievery Corporation // Kalemegdan // 17.06.
2024-07-17 20:00 - 22:00 | Kalemegdan
Vrhunska svetska muzička atrakcija Thievery Corporation ponovo će, posle pet godina, 17. jula održati koncert u Beogradu, na Kalemegdanu, u organizaciji agencije Long Play.
Mnogoljudni američki sastav je leta 2019. priredio posetiocima spektakularan doživljaj na stadionu Tašmajdan, a pamte se i njihova dva nezaboravna nastupa poslednjih godina na Arsenal festu u Kragujevcu.
Bend je 1995. u Vašingtonu osnovao producentski i autorski duo, Rob Garza i Eric Hilton.
Thievery Corporation skoro tri decenije kombinuju razne ritmove poput brazilskih, jamajčanskih, evropskih, indijskih… Smatraju se zaslužnim za nastanak čitavog podžanra elektronske muzike, oplemenjene upotrebom regea, daba, hip-hopa, downtempa, indijskog trip-hopa i bosa nove, što se čuje u pesmama “The Richest Man In Babylon”, “Sweet Tides”, “Lebanese Blonde”, “Until the Morning”, “Letter To the Editor”… Tekstovi njihovih numera su na engleskom, španskom, francuskom, italijanskom, persijskom, portugalskom, rumunskom i hindi jeziku.
Kao jedinstveni svetski fenomen, Thievery Corporation uspeli su da bez velikih radijskih hitova, skupih spotova i podrške velikih diskografskih kuća, dođu do velikog uspeha i hedlajnerskih nastupa na festivalima kao što su Coachella, Lollapalloza… Spisak njihovih saradnika čine brojna poznata imena – David Byrne, Bebel Gilberto, Perry Farrel, The Flaming Lips…
Rob Garza kaže: „Kada smo počeli, želeli smo da pravimo muziku koja je jednom nogom u prošlosti, a drugom u budućnosti. U to vreme nije bilo interneta, tako da je prozor u svet bio kroz vašu kolekciju ploča. Tako bismo pronašli sve ove prelepe, egzotične, inspirativne zvukove, i bilo je prirodno da počnemo da sarađujemo sa različitim umetnicima“.
Cena ulaznica za koncert Thievery Corporation 17. jula na Kalemegdanu u promo periodu je 3.000 dinara. Karte mogu da se kupe putem sajta www.tickets.rs i na njihovim prodajnim mestima.

Aleksej Sokolov // Galerija Štab // 19.07.
2024-07-19 19:00 - 21:00 | Galerija ŠTAB, Bulevar Vudroa Vilsona 14, Beograd, Srbija
Predstavljanje projekta i istoimenog debitantskog albuma pod nazivom „Piano Solely“, ruskog pijaniste i kompozitora Alekseja Sokolova, biće održano u petak 19.jula 2024. sa početkom u 19 časova, u beogradskoj Galeriji Štab.
„Piano Solely“ je muzički projekat koji kombinuje elemente minimalizma, neoklasicizma, kao i remek dela klavirske muzike u zanimljivim aranžmanima. Na ovaj način pijanista Sokolov stavlja fokus na nežni zvuk, lepotu i atmosferi topline koju stvara klavir.
Mladi kompozitor na svom debitantskom albumu objavio je šest solo kompozicija za klavir. Svaka od njih odiše vrhunskim melodijama koje nas vode na putovanje kroz jedinstven, emocionalni pejzaž. Prožete toplinom, prkosom, melanholijom, uskovitlanim arpeđiima, kohezivna i zadivljujuća dela, savršena za one koji traže promišljeno i emocionalno rezonantno muzičko iskustvo.
Aleksej Sokolov, diplomac Ruske muzičke akademije Gnesini iz Moskve i Muzičkog koledža Berkli iz Bostona, za svoj album kaže: “Posle mnogo godina rada kao pijanista, odlučio sam da se okušam kao kompozitor. I, kako i priliči umetniku početniku, počeo sam sa skicama. Ovaj album je samo proba pera. Zaista se nadam da ću u budućnosti moći da stvaram velike živopisne slike.”
Iako su kompozicije napisane samo za klavir, Aleksej ih tokom živih nastupa uvek izvodi u verzijama koje su proširene i dinamičnije. Stoga će mu podršku u izvođenju kompozicija biti, Gudački kvartet Meraki i Kamil Egelev na klavinovi.

DJ Brka & Phillie P - Lerry Levan Celebration // Karmakoma // 19.07
2024-07-19 22:00 - 23:30 | Karmakoma, Beograd
DJ Brka i Phillie P odlučili su da Larijev rođendan (koji je 20. jula) provedu u Karmakomi, posvetivši celu žurku Lariju i Paradise Garage-u, prototipu noćnog kluba modernog plesa. Kuća slavnih plesne muzike dočekala je Larija Levana 2004. godine, a oni smo tu da zapale vatru za njega sledećeg petka.

Od priča o tome kako je proveo beskrajne noći fino podešavajući zvučni sistem Paradise Garage do snimaka koji čak i sada zvuče kao da su miksovani u budućnosti, Lari Levan je jedan od pionirskih giganata ovog zanata koji toliko volimo, a zove se DJ-ing. Otvoreni gej momak koji je zaista prkosio žanru i od koga još uvek možemo da naučimo ponešto o pomeranju granica.

31. Festival evropskog filma Palić // Palić i Subotica // 20-26.07.
2024-07-20 - 2024-07-26
31. izdanje Festivala evropskog filma Palić održaće se od 20. do 26. jula 2024. godine, na Paliću i u Subotici. Na ovogodišnjem festivalskom izdanju publika će biti u prilici da pogleda više od 140 filmova u 17 selekcija, a u festivalskom programu učestvovaće preko 100 filmskih profesionalaca iz zemlje i inostranstva, koji će boraviti na Paliću.
Ovogodišnji laureat nagrade Underground spirit je Mika Tanila, filmski režiser i vizuelni umetnik iz Helsinkija. Njegovi projekti često istražuju interakciju između čoveka i mašine. Tanilini eksperimentalni filmovi prikazivani su na međunarodnim filmskim festivalima i specijalnim događajima kao što su Berlinale, TIFF Toronto, IFFR Rotterdam, CPH, Međunarodni festival kratkog filma u Klermon-Feranu, Međunarodni filmski festival u Karlovim Varima, Filmski festival Midnight Sun, IDFA Amstredam i Kurzfilmtage Oberhausen.
Povodom priznanja koje će mu biti uručeno na Festivalu evropskog filma Palić, Mika Tanila je izjavio: “Srećan sam što sam dobio vest o nagradi Underground Spirit na 31. Festivalu evropskog filma Palić. Za mene reč underground predstavlja specifično mentalno stanje, koje je u suštini u korelaciji sa avanturom, radoznalošću i srećnim slobodnim stilom. Ovo se odnosi na sve oblike umetnosti, bilo da je to muzika, vizuelne umetnosti, književnost ili film. Veoma sam počastvovan što sam ovog puta dobitnik ove dragocene nagrade. Vaš sažeti fokus na moja filmska dela za mene je vrlo emotivan. Hvala vam puno!”.
Audio-vizuelne instalacije i kolažni radovi Mike Tanile izlagani su na mnogim samostalnim i grupnim izložbama, među kojima su Bijenale u Veneciji (2017), Aichi Triennale (2013), Kassel Documenta (2012), Shanghai Biennale (2006), Berlin Biennale (2004) i Manifesta 4 u Frankfurtu (2002). Samostalno je izlagao u Padiglione de l’Esprit Nouveau u Bolonji (2020), Kiasma Muzeju savremene umetnosti u Helsinkiju (2013–14), Muzeju savremene umetnosti St. Louis (2013), TENT, Rotterdam (2013), Badischer Kunstverein, Karlsrue (2008), Dazibao, Montreal (2007) i Migrosmuseum, Cirih (2005). »
Tanila je jedan od osnivača filmske produkcijske kompanije Testifilmi, koju vode umetnici.
U okviru predfestivalskog programa koji počinje 6. jula biće prikazani filmovi u pet selekcija, te publika može pogledati po sedam filmova u okviru Best of Europe i Europe4Kids programa kao i Omaž program dobitnicima nagrade ”Aleksandar Lifka”, dok će na velikom platnu u centru Subotice biti održan program Bioskop na trgu. Takođe, projekcije filmova će biti priređene u Plaža Baru na Paliću u okviru selekcije Bioskop na plaži.
U zvaničnom programu festivala na Letnjoj pozornici, u bioskopu Abazija na Paliću, kao i bioskopima Eurocinema i Aleksandar Lifka u Subotici, biće prikazano više od 100 filmova u 12 selekcija i programa. Dve centralne takmičarske selekcije su Glavni takmičarski program i Paralele i sudari, a ostale selekcije su Mladi duh Evrope, Galicija u fokusu, Novi mađarski film, Novi evropski dokumentarci, Eco dox, Omaž dobitniku Underground Spirit nagrade, EFA Shorts, Selekcija filmova sa Žigmond Vilmoš festivala, selekcija studentskih filmova, predstavljanje dva festivala (domaćeg i stranog), kao i nekoliko filmova u okviru specijalnih projekcija.
Osim filmskog programa, i ove godine sve posetioce na Paliću očekuje i bogat prateći program. U galeriji Otvorenog univerziteta Subotica biće postavljena izložba posvećena legendi srpskog glumišta Bati Živojinoviću, svako festivalsko veče očekuju nas koncerti u bašti bioskopa Abazija. U stručnom delu festivala biće organizovana međunarodna radionica filmske kritike sa polaznicima iz devet zemalja, panel diskusija o položaju žena u filmskoj industriji, kao i radionicu arthouse celuloid kinematografije koju vodi španska umetnica Karla Andrade. Program će upotpuniti izložba portretne karikature, promocije knjiga i panel diskusije.
Festival evropskog filma Palić podržali su Ministarstvo kulture Republike Srbije, Pokrajinski sekretarijat za kulturu, javno informisanje i odnose sa verskim zajednicama, Grad Subotica, Evropska unija kroz program Kreativna evropa MEDIA, kao i mnogobrojni prijatelji i medijski partneri.
Sponzor – prijatelj Festivala evropskog filma Palić više od 20 godina je Gorki List, kao nezaobilazan deo naše umetničke scenografije, ali i partner koji podstiče angažovanje publike da istražuje doživljaje prezentovanih filmskih ostvarenja kroz Gorki List nagradu publike.
